รายงานที่ให้ความเชื่อมั่นของผู้สอบบัญชีต่อการรวบรวมข้อมูลทางการเงินรวมเสมือน  
ที่รวมอยู่ในหนังสือชี้ชวน

**เสนอคณะกรรมการ**

**บริษัท สเปเชียลตี้ เนเชอรัล โปรดักส์ จำกัด**

ข้าพเจ้าได้ปฏิบัติงานที่ให้ความเชื่อมั่นเพื่อรายงานต่อการรวบรวมข้อมูลทางการเงินรวมเสมือนของ  
บริษัท สเปเชียลตี้ เนเชอรัล โปรดักส์ จำกัด และบริษัทย่อย (“กลุ่มบริษัท”) ซึ่งจัดทำโดยผู้บริหารของ  
กลุ่มบริษัท ข้อมูลทางการเงินรวมเสมือนประกอบด้วยงบแสดงฐานะทางการเงินรวมเสมือน ณ วันที่ 31 ธันวาคม 2563 งบกำไรขาดทุนและกำไรขาดทุนเบ็ดเสร็จอื่นรวมเสมือน และงบกระแสเงินสดรวมเสมือนสำหรับปีสิ้นสุดวันเดียวกันและหมายเหตุประกอบข้อมูลทางการเงินรวมเสมือนที่เกี่ยวข้อง (รวมเรียกว่า “ข้อมูลทางการเงินรวมเสมือน”) โดยหลักเกณฑ์ที่ผู้บริหารใช้เพื่อรวบรวมข้อมูลทางการเงินรวมเสมือนเป็นไปตามหลักเกณฑ์และข้อสมมติฐานซึ่งได้อธิบายไว้ในหมายเหตุประกอบข้อมูลทางการเงินรวมเสมือนข้อ 3

ข้อมูลทางการเงินรวมเสมือนรวบรวมขึ้นโดยผู้บริหารของกลุ่มบริษัทเพื่อแสดงผลกระทบของเหตุการณ์หรือรายการที่กล่าวไว้ในหมายเหตุประกอบข้อมูลทางการเงินรวมเสมือนข้อ 2 ที่มีต่อฐานะทางการเงินรวมเสมือนของกลุ่มบริษัท ณ วันที่ 31 ธันวาคม 2563 และผลการดำเนินงานรวมเสมือน และกระแสเงินสดรวมเสมือนสำหรับปีสิ้นสุดวันเดียวกัน เสมือนว่าเหตุการณ์หรือรายการได้เกิดขึ้นตั้งแต่วันที่ 1 มกราคม 2563 ทั้งนี้ผู้บริหารของกลุ่มบริษัทได้จัดทำข้อมูลทางการเงินรวมเสมือนตามหลักเกณฑ์และข้อสมมติฐานที่อธิบายไว้ในหมายเหตุประกอบข้อมูลทางการเงินรวมเสมือนข้อ 3

**ความรับผิดชอบของผู้บริหารต่อข้อมูลทางการเงินรวมเสมือน**

ผู้บริหารของกลุ่มบริษัทเป็นผู้รับผิดชอบในการรวบรวมข้อมูลทางการเงินรวมเสมือนตามหลักเกณฑ์และข้อสมมติฐานที่อธิบายไว้ในหมายเหตุประกอบข้อมูลทางการเงินรวมเสมือนข้อ 3

**ความเป็นอิสระและการควบคุมคุณภาพของข้าพเจ้า**

ข้าพเจ้าปฏิบัติตามข้อกำหนดด้านจรรยาบรรณเกี่ยวกับความเป็นอิสระและข้อกำหนดด้านจรรยาบรรณอื่น ตามประมวลจรรยาบรรณของผู้ประกอบวิชาชีพบัญชี รวมถึง มาตรฐานเรื่องความเป็นอิสระ ที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ซึ่งใช้เป็นหลักเกณฑ์พื้นฐานสำหรับ  
ความซื่อสัตย์สุจริต ความเที่ยงธรรม ความรู้ความสามารถทางวิชาชีพและความระมัดระวังรอบคอบ   
การรักษาความลับ และพฤติกรรมทางวิชาชีพ

สำนักงานของข้าพเจ้าปฏิบัติตามมาตรฐานการบริหารคุณภาพ ฉบับที่ 1 และดำรงไว้ซึ่งระบบการบริหารคุณภาพที่สมบูรณ์รวมถึงนโยบายและวิธีปฏิบัติที่ได้รับการบันทึกไว้เกี่ยวกับการปฏิบัติตามข้อกำหนด  
ทางจรรยาบรรณ มาตรฐานทางวิชาชีพ และ กฎหมายและข้อกำหนดของข้อบังคับที่เกี่ยวข้อง

**ความรับผิดชอบของผู้สอบบัญชี**

ข้าพเจ้าเป็นผู้รับผิดชอบในการแสดงความเห็นต่อข้อมูลทางการเงินรวมเสมือนของผู้บริหารตามหลักเกณฑ์และข้อสมมติฐานที่ใช้ในสาระสำคัญ

ข้าพเจ้าได้ปฏิบัติงานตามมาตรฐานงานที่ให้ความเชื่อมั่น รหัส 3420 เรื่องงานที่ให้ความเชื่อมั่นเพื่อรายงานต่อการรวบรวมข้อมูลทางการเงินเสมือนที่รวมอยู่ในหนังสือชี้ชวน ซึ่งกำหนดให้ข้าพเจ้าวางแผนและปฏิบัติงานเพื่อให้ได้ความเชื่อมั่นอย่างสมเหตุสมผลว่าผู้บริหารของกลุ่มบริษัทรวบรวมข้อมูลทางการเงินรวมเสมือนตามหลักเกณฑ์และข้อสมมติฐานที่ใช้ในสาระสำคัญหรือไม่

วัตถุประสงค์ของงานนี้มิได้เพื่อให้ข้าพเจ้ารับผิดชอบต่อการปรับปรุงแก้ไขหรือการออกรายงานใหม่ หรือ การแสดงความเห็นต่อข้อมูลทางการเงินในอดีต ซึ่งใช้ในการรวบรวมและจัดทำข้อมูลทางการเงินรวมเสมือนและการตรวจสอบของข้าพเจ้าไม่ได้รวมถึงการตรวจสอบหรือสอบทานข้อมูลทางการเงินดังกล่าว

ข้อมูลทางการเงินรวมเสมือนที่รวมอยู่ในหนังสือชี้ชวนมีวัตถุประสงค์เพียงเพื่อแสดงให้เห็นถึงผลกระทบของเหตุการณ์หรือรายการที่มีนัยสำคัญต่อข้อมูลทางการเงินที่ยังไม่ได้ถูกปรับปรุงของกลุ่มบริษัท เสมือนว่าเหตุการณ์หรือรายการเกิดขึ้น ณ วันที่ที่ระบุไว้เพื่อวัตถุประสงค์ดังกล่าว ดังนั้น ข้าพเจ้าไม่ให้ความเชื่อมั่นใด ๆ ต่อผลที่เกิดขึ้นจริงของเหตุการณ์หรือรายการที่เสนอสำหรับปีสิ้นสุดวันที่ 31 ธันวาคม 2563

งานที่ให้ความเชื่อมั่นอย่างสมเหตุสมผล เพื่อรายงานว่าข้อมูลทางการเงินรวมเสมือนรวบรวมตามหลักเกณฑ์ที่ใช้ในสาระสำคัญหรือไม่นั้น รวมถึงการประเมินว่าหลักเกณฑ์ที่ผู้บริหารของกลุ่มบริษัทใช้ในการรวบรวมข้อมูลมีความสมเหตุสมผลหรือไม่สำหรับการแสดงถึงผลกระทบที่มีนัยสำคัญจากเหตุการณ์หรือรายการโดยตรง และเพื่อให้ได้มาซึ่งหลักฐานที่เหมาะสมอย่างเพียงพอว่า

* รายการปรับปรุงเสมือนที่เกี่ยวข้องได้แสดงอย่างเหมาะสมตามหลักเกณฑ์ดังกล่าว
* ข้อมูลทางการเงินรวมเสมือนสะท้อนถึงการนำรายการปรับปรุงเสมือนข้างต้นไปปรับปรุงข้อมูลทางการเงินที่ยังไม่ได้ถูกปรับปรุงอย่างเหมาะสม

วิธีการปฏิบัติงานที่เลือกใช้ขึ้นอยู่กับดุลยพินิจของข้าพเจ้าตามความเข้าใจในลักษณะของกิจการ รวมถึงเหตุการณ์หรือรายการที่ใช้ในการรวบรวมข้อมูลทางการเงินรวมเสมือน และสถานการณ์ของงานอื่นที่เกี่ยวข้อง

การปฏิบัติงานของข้าพเจ้ารวมถึงการประเมินการนำเสนอข้อมูลทางการเงินรวมเสมือนโดยรวม

ข้าพเจ้าเชื่อว่าหลักฐานที่ข้าพเจ้าได้รับมีความเพียงพอและเหมาะสมสำหรับใช้เป็นเกณฑ์ในการแสดง ความเห็นของข้าพเจ้า

**ความเห็น**

ข้าพเจ้าเห็นว่า ข้อมูลทางการเงินรวมเสมือนข้างต้นนี้ได้รวบรวมตามหลักเกณฑ์และข้อสมมติฐานที่อธิบายไว้ในหมายเหตุประกอบข้อมูลทางการเงินรวมเสมือนข้อ 3 ในสาระสำคัญ

**ข้อจำกัดในการนำไปใช้**

ข้อมูลทางการเงินรวมเสมือนถูกจัดทำขึ้นโดยผู้บริหารของกลุ่มบริษัท โดยมีวัตถุประสงค์เพื่อประกอบ  
การยื่นขอทำคำเสนอขายหุ้นสามัญของบริษัท สเปเชียลตี้ เนเชอรัล โปรดักส์ จำกัด ต่อสำนักงานคณะกรรมการกำกับหลักทรัพย์และตลาดหลักทรัพย์ และแสดงข้อมูลทางการเงินรวมเสมือนดังกล่าวในหนังสือชี้ชวน ดังนั้นรายงานนี้จึงไม่ควรนำไปใช้หรืออ้างอิงหรือเพื่อวัตถุประสงค์อื่นนอกเหนือจากวัตถุประสงค์ตามที่กล่าวข้างต้น ข้าพเจ้าไม่มีหน้าที่หรือส่วนรับผิดชอบและขอปฏิเสธความรับผิดต่อ  
บุคคลใด ๆ อันเนื่องมาจากการใช้หรืออ้างอิงถึงรายงานฉบับนี้ในส่วนที่เกี่ยวข้องกับธุรกรรมใด ๆ รวมถึง  
การซื้อขายหลักทรัพย์ นอกเหนือจากเป็นไปตามวัตถุประสงค์ที่กล่าวไว้ข้างต้น

#### วัลลภ วิไลวรวิทย์

**กรุงเทพมหานคร** ผู้สอบบัญชีรับอนุญาตเลขทะเบียน 6797

วันที่ 26 มิถุนายน 2566 **บริษัท ดีลอยท์ ทู้ช โธมัทสุ ไชยยศ สอบบัญชี จำกัด**